Identiese tweeling trou met identiese tweelingDie twee stelle identiese tweelinge (Foto: Nikos Frazier, Jackson Citizen Patriot via AP) Twee stelle identiese tweelinge sal hierdie naweek trou aan mekaar beloof nadat hulle saam verlief geraak het op mekaar. Die twee paartjies het hul eerste afspraak en verlowing gedeel en beplan om ook saam in dieselfde huis in te trek. Die identiese tweeling Kassie en Krissie Bevier van Michigan trou met die identiese tweeling Zack en Nick Lewan onderskeidelik Vrydag en Saterdag in Grass Lake, berig die Jackson Citizen Patriot. Krissie en Zack trou Vrydag en Kassie en Nick trou Saterdag. ŉ Gesamentlike onthaal word vir Saterdagaand beplan. Die een ding wat die twee paartjies nie saam gedoen het nie, was om mekaar te ontmoet. Kassie en Nick het al vier jaar gelede ontmoet toe hulle ŉ sielkundeklas bygewoon het by Grand Valley State University, berig AP. Die professor wou weet of daar enige tweelinge in sy klas is en die twee het hul hande opgesteek. “Ek het rondgekyk en toe ek omkyk, het ek sommer dadelik geweet ek is in die moeilikheid!” lag Nick. Die twee het besluit om een Sondag mekaar by die kerk te ontmoet en het onderskeidelik hul broer en suster, Zack en Krissie, genooi. Dié twee het kort daarna ook in ŉ verhouding betrokke geraak. En die paartjies was sedertdien onafskeidbaar. “Daar is ŉ baie spesiale band tussen tweelinge, en om iemand te hê wat dit verstaan is nogal ŉ groot ding,” het Krissie verduidelik. Die Lewan-tweeling het die groot vraag aan die twee susters gevra toe hulle verlede jaar saam die Henry Ford-museum in Dearborn besoek het. “Dit het half op dieselfde tyd gebeur,” het Kassie gesê. Die paartjie gaan ná die troue saam in ŉ tweeslaapkamerhuis in Michigan intrek. Alhoewel hul liefdeslewe soortgelyk is, benadruk Zack dit dat hulle almal verskillende mense is. “Ons is almal individue. Ons werk verskillend en ons het verskillende belangstellings, maar ons respekteer mekaar juis vir dié verskille.”